ORDE do 14 de maio de 2010 pola que se derroga a Orde do 19 de decembro de 2008, pola que se establecen as bases reguladoras para a concesión de axudas a entidades sen ánimo de lucro, para facilitar a súa participación en materia ambiental, así como a súa convocatoria para o ano 2009.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 18/05/2010

Mediante orde da entón Consellería de Medio Ambiente e Desenvolvemento Sostible, do 19 de decembro de 2008 (DOG nº 47, do 9 de marzo de 2009), establecéronse as bases reguladoras para a concesión de axudas a entidades sen ánimo de lucro, para facilitar a súa participación en materia ambiental, así como a súa convocatoria para o ano 2009, aínda que as ditas bases recollen tamén a subvención de actividades e investimentos con cargo á anualidade 2010.
A citada orde, ditada no seu día no marco orgánico e competencial que establecían os derrogados Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e Decreto 1/2006, do 12 de xaneiro, polo que se establece a estrutura orgánica da Consellería de Medio Ambiente e Desenvolvemento Sostible, vai dirixida a asociacións, fundacións e outras entidades sen ánimo de lucro que teñan por fin primordial o estudo, a conservación, a promoción e/ou defensa dos recursos naturais e do ambiente.
Como consecuencia da nova estrutura da Xunta de Galicia e dos seus departamentos, establecida polos decretos 79/2009, do 19 de abril e 83/2009, do 21 de abril; así como da estrutura orgánica e acervo competencial da actual Consellería de Medio Ambiente, Territorio e Infraestruturas resultante do disposto polo Decreto 316/2009, do 4 de xuño, este departamento conta co groso das competencias relacionadas co eido ambiental, máis carece de atribucións en materia de conservación da natureza, as cales foron conferidas á Consellería de Medio Rural consonte o Decreto 318/2009, do 12 de xuño, polo que se fixa a estrutura do citado departamento.
Tendo en conta que a Orde do 19 de decembro de 2008 vai dirixida, como se indicou, a entidades que teñan entre outros fins primordiais a conservación dos recursos naturais e do ambiente, a falta de competencia desta consellería na materia compromete a validez dunha futura resolución do procedemento, polo que é preciso poñer fin ao mesmo derrogando a dita convocatoria.
En consecuencia, conforme as facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 22 de outubro,
DISPOÑO:
Primeiro.-Derrógase, a Orde do 19 de decembro de 2008 pola que se establecen as bases reguladoras para a concesión de axudas a entidades sen ánimo de lucro, para facilitar a súa participación en materia ambiental, así como a súa convocatoria para o ano 2009, quedando a mesma sen efecto e procedéndose ao arquivo do procedemento.
Segundo.-Anúlanse as cantidades contraídas para a citada convocatoria, expedindo para tal efecto os correspondentes documentos contables.
Disposición derradeira
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 14 de maio de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas